Source: https://podpora.financnasprava.sk/256370-%C3%9A%C4%8Dtovanie-v--re%C5%A1trukturaliz%C3%A1cii
Timestamp: 2019-12-09 12:22:43+00:00

Document:
Účtovanie v reštrukturalizácii
Úvod > Daň z príjmov > Daň z príjmov právnickej osoby > Pohľadávky > Opravné položky > Účtovanie v reštrukturalizácii
V nadväznosti na zmenu zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov vykonanú zákonom č. 87/2015 Z. z., ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony,sa upravuje aj postup účtovania dlžníka a veriteľa v reštrukturalizácii opatrením MF SR č. MF/19930/2015-74, ktorým sa s účinnosťou od 31.12.2015 tak, že sa dopĺňajú postupy účtovania pre podnikateľov účtujúcich v sústave podvojného účtovníctva (opatrenie MF SR č. 23054/2002-92).
Zmeny v § 29 postupov účtovania sa v zmysle § 86j týkajú už účtovania za účtovné obdobie roku 2015, nakoľko sa ustanovenia § 29 ods. 2 až 7 o účtovaní v reštrukturalizácii použijú pri zostavovaní účtovnej závierky k 31. decembru 2015, pričom ak má účtovná jednotka účtovné obdobie hospodársky rok alebo zostavuje priebežnú účtovnú závierku, môže tieto ustanovenia použiť aj pri zostavovaní účtovnej závierky ku dňu, ktorý predchádza 31. decembru 2015, ak sa účtovná závierka zostavuje po 31. decembri 2015.
V § 29 ods. 2 a 3 sa ustanovuje účtovanie u dlžníka, a to:
úprava výšky zaúčtovaného záväzku a účtovanie záväzku, ktorý nie je v účtovníctve zaúčtovaný, na základe potvrdenia reštrukturalizačného plánu súdom;
účtovanie vydania akcií alebo iných majetkových účastí na účel výmeny za pohľadávku;
účtovanie uspokojenia pôvodnej pohľadávky veriteľa zo zisku alebo iných vlastných zdrojov dlžníka po splnení reštrukturalizačného plánu.
V účtovníctve dlžníka sa účtuje
a) na základe potvrdenia reštrukturalizačného plánu súdom
b) vydanie akcií alebo iných majetkových účastí na účel výmeny za pohľadávku na ťarchu účtu 548 – Ostatné náklady na hospodársku činnosť, ak sa zvyšuje suma zaúčtovaného záväzku,
c) uspokojenie pôvodnej pohľadávky veriteľa zo zisku alebo iných vlastných zdrojov dlžníka po splnení reštrukturalizačného plánu na ťarchu vecne príslušných účtov účtovej skupiny 41 – Základné imanie a kapitálové fondy, 42 – Fondy tvorené zo zisku a prevedené výsledky hospodárenia a účtovej skupiny 43 – Výsledok hospodárenia a v prospech účtu 325 – Ostatné záväzky z hospodárskej činnosti.
Možnosť uspokojenia pôvodnej pohľadávky veriteľa z vytvoreného zisku alebo iných vlastných zdrojov sa u dlžníka uvádza ako podmienený záväzok v poznámkach účtovnej závierky.
V § 29 ods. 4 až 6 sa ustanovuje účtovanie u veriteľa, a to účtovanie:
opravných položiek podľa § 18;
uspokojenia pôvodnej pohľadávky vydaním akcií alebo iných majetkových účastí počas plnenia reštrukturalizačného plánu;
odpisu neuspokojenej hodnoty pohľadávky a uspokojenia pôvodnej hodnoty pohľadávky z vytvoreného zisku alebo iných vlastných zdrojov po splnení reštrukturalizačného plánu.
V účtovníctve veriteľa sa účtuje
na riziko nezaplatenia pohľadávky dlžníkom v reštrukturalizácii účtuje opravná položka podľa § 18,
uspokojenie pôvodnej pohľadávky vydaním akcií alebo iných majetkových účastí počas plnenia reštrukturalizačného plánu účtuje na ťarchu účtu účtovej skupiny 06.
V účtovníctve veriteľa sa po splnení reštrukturalizačného plánu dlžníkom účtuje
odpis neuspokojenej hodnoty pohľadávky z účtovníctva a zúčtuje sa opravná položka k pohľadávke,
uspokojenie pôvodnej hodnoty pohľadávky z vytvoreného zisku alebo iných vlastných zdrojov na ťarchu účtu 315 – Ostatné pohľadávky z hospodárskej činnosti a v prospech účtu 648 – Ostatné výnosy z hospodárskej činnosti.
Možnosť uspokojenia pôvodnej pohľadávky z vytvoreného zisku alebo iných vlastných zdrojov dlžníka sa u veriteľa uvádza ako podmienený majetok v poznámkach účtovnej závierky.

References: § 29
 § 86
 § 29
 § 29
 § 29
 § 18
 § 18